<classify> Kambi hiyo itasaidia kwa wanariadha hao kutafuta viwango vya kushiriki michezo hiyo ya Olimpiki pamoja na ile ya dunia itakayofanyika China Agosti mwaka huu.Katibu Mkuu wa Kamati ya Olimpiki Tanzania TOC, Filbert Bayi akizungumza kabla ya kuwasainisha mikataba hiyo aliwataka wanariadha hao kuwa na nidhamu na kujifunza zaidi ili kupata mafanikio.Wanariadha walioingia mikataba hiyo ambayo itawawezesha kuwa kambini hapo Eldoret kwa zaidi ya mwaka mmoja ni pamoja na Fabian Joseph anayekimbia mbio za marathoni wakati Fabian Nelson mbio za meta 5000 na Bazil John mbio za meta 1500.Bayi aliwataka wanariadha hao ambao wanatakiwa kufika Eldoret wiki ijayo kuwa wasikivu na kufuata programu yote ili kuepuka kufukuzwa kambini hapo kama ilivyowahi kutokea kwa mwanariadha mwingine wa Tanzania, Hawa Hussein aliyetimuliwa kwa sababu ya utoro.Tanzania ilianza kufaidika na programu hiyo inayogharamiwa na Kamati ya Kimataifa ya Olimpiki IOC kupitia Olympic Solidarity mwaka 1999 kabla ya Michezo ya Olimpiki ya mwaka 2000 iliyofanyika Sydney, Australia, ambapo wanariadha wawili walipata nafasi ya kufanya mazoezi Savannah, Marekani.Wanariadha hao ni Michael Manimo Sarwatt na Marko Hhawu huku wanariadha watatu wakiombewa nafasi ya mazoezi kupitia mpango wa vijana wanaotumainiwa kuwa mabingwa wa kesho Olympic Scholarship for Young, Promosin Athletes.Vijana hao ni Hawa Hussein, Esther Maganga na Oswald Revelian, lakini ni Hussein pekee aliyepata nafasi hiyo baada ya kufikia vigezo, ikiwemo kutoshiriki mashindano ya kimataifa yanayotambuliwa na Shirikisho la Kimataifa la Vyama vya Riadha IAAF.Mbali na wanariadha hao, wengine waliosaini mikataba hiyo ni Bayi kwa upande wa TOC wakati kwa Riadha Tanzania RT aliyesaini ni katibu mkuu wake, Suleiman Nyambui.Naye Joseph akizungumza kwa niaba ya wanariadha wenzake baada ya kusaini mikataba hiyo alisema wanashukuru kwa kupata nafasi hizo na aliahidi kujifunza kwa bidii ili kuliwakilisha vizuri taifa.  <topic>: michezo 